b'\n_START_ARTICLE_\nLent\n_START_PARAGRAPH_\nLent je stari del Maribora ob Dravi. Ime Lent izvira iz stare nem\xc5\xa1ke besede Lander, kar pomeni prostor za pristajanje, saj je bilo tu pomembno pristani\xc5\xa1\xc4\x8de, kjer je letno pristajalo do 1100 re\xc4\x8dnih splavov. Tu je stala zelo pomembna vodna utrdba - Dravske Benetke. Nastala je v 16. stoletju. Leta 1919 so Lent poimenovali v Pristan. V 80-tih letih 20. stoletja so za\xc4\x8deli Lent na\xc4\x8drtno obnavljati in danes ga po\xc5\xbeivljajo \xc5\xa1tevilne gostilne, kavarne, obnovili pa so tudi starej\xc5\xa1e hi\xc5\xa1e, kar daje Lentu \xc4\x8dar starinskosti. Dale\xc4\x8d naokoli je znana 400 let stara vinska trta sorte \xc5\xbeametovka ali modra kav\xc4\x8dina, ki je najstarej\xc5\xa1a na svetu in \xc5\xa1e danes rodi._NEWLINE_Na Lentu se odvijajo tudi razli\xc4\x8dne prireditve, prva odmevnej\xc5\xa1a je bila Splavarski krst leta 1985. Od leta 1993 se tu odvija Festival Lent, ki je privabil mnoge ljudi od blizu in dale\xc4\x8d ter do\xc5\xbeivel ugodno kritiko Maribor\xc4\x8danov.\n_START_SECTION_\nZa\xc4\x8detek\n_START_PARAGRAPH_\nIme Lent je spo\xc4\x8detka ozna\xc4\x8devalo samo okolico dana\xc5\xa1njega Pristana, kasneje pa so ga prenesli na ves mestni predel ju\xc5\xbeno od Ulice kneza Koclja, Glavnega trga in Koro\xc5\xa1ke ceste do Drave.\n_START_SECTION_\nZgodovinski oris\n_START_PARAGRAPH_\nLent je odigral v razvoju Maribora pomembno vlogo. Nastanek mesta je geografsko pogojen, saj le\xc5\xbei na sti\xc4\x8di\xc5\xa1\xc4\x8du treh geolo\xc5\xa1kih in gospodasko razli\xc4\x8dnih predelov: srednjegorskega gozdnatega Pohorja in Kozjaka, gri\xc4\x8devnatih vinorodnih Slovenskih goric in ravninskega poljedelskega Dravskega polja.\n_START_SECTION_\nZanimivosti\n_START_PARAGRAPH_\n\xc5\xbdidovski stolp je bil zgrajen leta 1465. V vzhodni strani ima \xc5\xa1tiri strelne line, okna na ju\xc5\xbeni strani pa so novej\xc5\xa1a. Na Vischerjevem bakrorezu iz leta 1670 je upodobljen s streho.'